
NÖSZTÉP élőhelytípusok inváziós fertőzöttségének tér- és időbeli vizsgálata GIS módszerekkel

A biológiai invázió egy köztudottan káros környezeti folyamat, mely veszélyezteti az őshonos fajok fennmaradását, természetes élőhelyeit. Az özönnövények tömeges elterjedésének következménye lehet az allergiás megbetegedések számának növekedése és a fokozódó árvízkockázat. Az inváziós fertőzöttség térinformatikai modellezése, elemzése segítség lehet az inváziós növények terjedésének feltérképezéséhez, prognózisához.
Dolgozatomban arra kerestem a választ, hogy a Magyarországon gyakori inváziós növényfajok (mirigyes bálványfa, közönséges selyemkóró, keskenylevelű ezüstfa, fehér akác, aranyvessző) milyen arányban fertőzték meg az egyes Nemzeti Ökoszisztéma Szolgáltatás-Térképezés és Értékelés (NÖSZTÉP) élőhelytípusokat, illetve, hogy 2009-2018 között, hogyan változott az egyes NÖSZTÉP élőhelytípusok fajonkénti fertőzöttsége.
A NÖSZTÉP élőhelytípusok inváziós fertőzöttségének térbeli és időbeli változásait az Inváziós Növényfajok Országos Térinformatikai Adatbázisából (INOTA) származó előfordulási adatok (Szilassi et al. 2019, 2021, 2022) és a NÖSZTÉP adatbázis térinformatikai elemzése révén végeztem el. Az INOTA adatbázis tartalmazza az öt általam vizsgált inváziós növényfaj 2009-2018 közötti országos elterjedési térképét, bemutatva az adott fajjal fertőzött és nem fertőzött Land Use and Coverage Area Frame Survey (LUCAS) pontokat, ezért kiválóan alkalmas az élőhelytípusokban bekövetkezett változások elemzésére.
QuantumGIS és Microsoft Excel szoftverek segítségével geoinformatikai és statisztikai elemzéseket végeztem, melyek eredményeképpen térképeken és grafikonokon mutattam be a vizsgált inváziós fajok NÖSZTÉP élőhelytípusokon belüli elterjedésének térbeli jellemzőit, és fertőzöttségük 2009-2018 közötti változását. A kapott eredmények számszerűsített információkat szolgáltatnak az adott inváziós faj élőhely-preferenciájáról, jövőbeli elterjedésének valószínűsíthető irányáról, mértékéről.
Eredményeim szerint a bálványfa egyre inkább terjed az utak, vasutak közelében. A selyemkóró főleg a változatos, mozaikos, úgynevezett komplex felszíneket és gyepterületeket fertőzi nagymértékben, egyre inkább veszélyt jelent ezekre az élőhelyekre. A fehér akác egyre kevésbé fordul elő beépített területeken, ez feltehetően az egyre szárazabbá váló városi környezettel függ össze. Az aranyvessző egyre jobban a nedves élőhelyeket preferálja, a felszíni vizek környékének ártéri élőhelyeire jelent egyre fokozódó veszélyt.



